## Rješenje kojim se utvrđuje da je za društvo Pliva d.d., Zagreb, MB: 080022035, 13. ožujka 2006. godine, zaprimanjem dopisa islandskog društva Actavis Group hf od 13. ožujka 2006. godine, koji je sadrž

### NN 11/2007 (31.1.2007.), Rješenje kojim se utvrđuje da je za društvo Pliva d.d., Zagreb, MB: 080022035, 13. ožujka 2006. godine, zaprimanjem dopisa islandskog društva Actavis Group hf od 13. ožujka 2006. godine, koji je sadrž

# HRVATSKA AGENCIJA ZA NADZOR FINANCIJSKIH USLUGA

**525**

Na temelju članka 15. stavak 1. točka 3.; članka 8. stavak 1., Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 1. i 2. Zakona o tržištu vrijednosnih papira (»Narodne
novine« br. 84/02 i 138/06), Hrvatska agencija za nadzor financijskih usluga, u
predmetu utvrđivanja nastanka obveze za objavom materijalnih činjenica od strane
dioničkog društva Pliva d.d., Ulica grada Vukovara 49, Zagreb MB: 080022035, na
sjednici održanoj 18. siječnja 2007. godine donijela je

## RJEŠENJE

I. Utvrđuje se da je za društvo Pliva d.d., Zagreb, Ulica grada Vukovara 49,
Zagreb MB: 080022035, dana 13. ožujka 2006. godine, zaprimanjem dopisa
islandskog društva Actavis Group hf od 13. ožujka 2006. godine, koji je
sadržavao informacije što se odnose na okolnosti ili odluke koje predstavljaju
materijalne činjenice, odnosno materijalne činjenice koje su mogle utjecati na
cijenu dionica u smislu članka 106. Zakona o tržištu vrijednosnih papira,
nastala obveza da bez odgode o istima izvijesti javnost.
II. Nalaže se društvu Pliva d.d. Zagreb da ovo Rješenje dostavi dioničarima
društva koji su bili dioničari društva u periodu od 13. ožujka 2006. godine do
17. ožujka 2006. godine te su istim dionicama raspolagali na način da su ih
prodali odnosno da se omogući dostava ovog Rješenja putem Središnje depozitarne
agencije d.d. Zagreb navedenim dioničarima, u roku od 7 dana od dana primitka
Rješenja.
III. Ovo Rješenje objavit će se u »Narodnim novinama«.

```
Obrazloženje
```

Hrvatska Agencija za nadzor financijskih usluga (dalje: Agencija) provela je
sukladno odredbama članka 15. stavka 2. Zakona o Hrvatskoj Agenciji za nadzor
financijskih usluga (»Narodne novine« br. 140/05) postupak nadzora nad dioničkim
društvom Pliva d.d. u svezi izvršenja obveze uprave društva Pliva d.d. Zagreb
(dalje: Izdavatelj) prilikom provođenja postupka preuzimanja Izdavatelja a
sukladno Zakonu o preuzimanju dioničkih društava (»Narodne novine« br. 84/02) te
Zakonu o tržištu vrijednosnih papira (»Narodne novine« br. 84/02 i 138/06,
dalje: Zakon).
Prema službenim evidencijama, postupak preuzimanja Izdavatelja započeo je 28.
lipnja 2006. godine kada je Izdavatelj zaprimio namjeru objave ponude za
preuzimanjem od stane društva Barr Labaratories Europe B.V. te o tome
obavijestio javnost. Dana 4. srpnja 2006. Izdavatelj je zaprimio drugu namjeru o
objavi ponude za preuzimanjem od strane Actavis Group hf (sukladno članku 5.
stavak 2. Zakona o preuzimanju dioničkih društava). Postupak preuzimanja
dioničkog društva Pliva d.d. završio je 25. listopada 2006. godine objavom
Izvješća o preuzimanju.
Postupkom nadzora utvrđeno je da je Izdavatelj, odnosno njezin predsjednik
uprave Željko Čović 13. ožujka 2006. godine zaprimio dopis društva Actavis Group
hf (dalje: Dopis). Agencija smatra da je Dopis društva Actavis Group hf,
zaprimljen 13. ožujka 2006. godine, sadržavao materijalne činjenice koje su
mogle utjecati na cijenu dionica. Nastavno, datumom zaprimanja Dopisa nastala je
obveza za Izdavatelja, Plivu d.d. Zagreb, da o istome bez odgode izvijesti
javnost (burzu).
Materijalnim činjenicama koje su mogle utjecati na cijenu dionica a sadržane su
u Dopisu društva Actavis Group hf upućenom Izdavatelju 13. ožujka 2006. godine
Agencija smatra posebno:
1. prijedlog za moguće spajanje Pliva d.d. i Actavis Group hf
2. ponudu od 570 kuna po dionici Plive d.d. za sve Plivine dionice
3. zahtjev da se omogući postupak dubinskog snimanja Plive d.d. (due diligence,
eng)
4. ponudu Upravi Plive d.d. da u novoj tvrtki imaju »integralnu ulogu«
5. prijedlog da Actavis izloži prijedlog Upravi i Nadzornom odboru Plive d.d.
Agencija smatra da prijedlog za kupnju 100% dionica Izdavatelja i to po cijeni
koja je 35% iznad prosječne cijene u zadnja tri mjeseca do 7. ožujka 2006.
godine (kako se to i navodi u Dopisu Actavis Group hf) predstavlja materijalnu
činjenicu koja je mogla utjecati na cijenu dionica te da ju je valjalo od strane
Izdavatelja bez odgode učiniti dostupnom javnosti.
Dana 9. studenoga 2006. godine Agencija je dopisom zatražila očitovanje
predsjednika Uprave Izdavatelja o razlozima neobjavljivanja materijalnih
činjenica sadržanih u Dopisu. Dana 14. studenog 2006. godine Agencija je
zaprimila očitovanje potpisano od strane zamjenika tajnika društva Izdavatelja.
Navedeni dopis Agencija je prihvatila kao očitovanje Izdavatelja premda
potpisnik dopisa nije ovlašten predstavljati Izdavatelja.
Navedenom očitovanju bio je priložen preslik originalnog Dopisa od 13. ožujka
2006. godine te je sadržavao očitovanje iz kojeg se može zaključiti da je
predsjednik uprave Izdavatelja u periodu po zaprimanju Dopisa, smatrao da isti
ne sadrži materijalne činjenice iz članka 106. Zakona. Predstavnik Izdavatelja
koji je potpisao očitovanje od 9. studenoga 2006. godine, ističe stav po kojemu
se takav dopis nije ni smio objaviti.
Agencija smatra navedeno tumačenje zakonske obveze iz članka 106. Zakona
netočnim te smatra da je Dopis upravo sadržavao činjenice koje su mogle utjecati
na cijenu dionica Izdavatelja (ponuda na kupnju po cijeni 35% većoj od prosječne
tromjesečne cijene) te su u svakom slučaju morale biti dostupne javnosti a
posebno dioničarima Izdavatelja.
U svom dopisu Izdavatelj navodi da je o sadržaju Dopisa upoznao »vanjske pravne
savjetnike« ne navodeći o kojim se »vanjskim pravnim savjetnicima« radi, niti
kada su takvi savjeti zatraženi, niti je Izdavatelj dostavio mišljenje »vanjskih
pravnih savjetnika« iz kojeg bi bilo vidljivo da je Izdavatelj savjetovan da ne
postupi sukladno članku 106. Zakona.
Agencija navodi da su Zakonom o tržištu vrijednosnih papira člankom 107.,
propisane Iznimke od obveze obavješćivanja. Izdavatelj nije postupio niti
sukladno navedenom članku 107. Zakona, odnosno radi zaštite vlastitih legitimnih
interesa nije od Agencije zatražio oslobađanje od obveze obavješćivanja
javnosti.
Agencija također napominje da je uvidom u Dopis razvidno da su i prije 13.
ožujka 2006. godine postojali poslovni kontakti dviju uprava. Navedeno je
razvidno iz uvodnog dijela Dopisa gdje se navodi da (cit): »Nastavno na naše
nedavne razgovore ovime sa zadovoljstvom predlažem da Vi, Vaša Uprava i Nadzorni
odbor razmotrite moguće spajanje PLIVE i Actavisa.« (kraj cit). Nadalje
potpisnik Dopisa, glavni izvršni direktor Actavisa (Robert Wessman) navodi: »Kao
što sam naglasio na našim sastancima, mislim da je strateško objašnjenje za
spajanje PLIVE i Actavisa vrlo uvjerljivo«.
Iz navedenog proizlazi sumnja da su poslovni kontakti uprava Pliva d.d. i
Actavis Group hf, bili održavani dulje vrijeme o čemu nije obaviještena niti
javnosti niti investicijska zajednica a posebno ne vlasnici dionica PLVA-R-A
kojima se trguje na Zagrebačkoj burzi d.d., te imatelji GDR-ova (izvedenica iz
dionica PLVA-R-A) kojima se trguje na Londonskoj burzi.
Vezano za obvezu Društva za objavom materijalnih činjenica sadržanih u dopisu
društva Actavis Group hf od 13. ožujka 2006. godine, Agencija je zatražila
očitovanje od Zagrebačke burze d.d. koje se odnosilo na obveze Uprave
Izdavatelja prema Pravilima Zagrebačke burze d.d. u svezi kotiranja dionica
Izdavatelja na istoj burzi. U svom očitovanju Agenciji od 12. siječnja 2007.
godine Zagrebačka burza d.d. navodi da je dopis Actavis Group hf sadržavao
činjenice koje su u svakom slučaju cjenovno osjetljive te da ih je trebalo
objaviti.
Pravilima Zagrebačke burze d.d (članak 5.1.160.) propisano je da »kada
(Izdavatelji) procjenjuju da li je neku činjenicu potrebno objaviti i dostaviti
Burzi ili ne, Izdavatelji su se u slučaju bilo kakve dvojbe dužni konzultirati s
Burzom«.
Zagrebačka burza d.d. u svom očitovanju od 12. siječnja 2007. godine izjavila je
da u razdoblju od 13. ožujka 2006. do 17. ožujka 2006. godine nije bilo nikakvih
kontakata između Zagrebačke burze d.d. i Izdavatelja u svezi tumačenja
materijalnih činjenica sadržanih u predmetnom dopisu Actavis Group hf od 13.
ožujka 2006. godine.
Člankom 15. stavak 2. Zakona propisano je da će u slučaju utvrđenih
nezakonitosti i nepravilnosti Agencija rješenjem naložiti poduzimanje radnji
koje pridonose uspostavljanju zakonitosti i usklađivanju rada sa zakonima i
drugim propisima, odnosno izreći odgovarajuću mjeru propisanu ovim Zakonom.
Slijedom navedenog, a utvrdivši da Izdavatelj nije postupio sukladno obvezi iz
članka 106. Zakona (nezakonitost i nepravilnost), valjalo je riješiti kao u
točki I. i II. izrijeke novog Rješenja, kojim je Agencija postojanje obveze na
objavljivanje materijalnih činjenica utvrdila ovim Rješenjem, koje će se
dostaviti Izdavatelju, dioničarima putem Izdavatelja, odnosno, depozitara,
depozitaru te burzi na kojoj su uvrštene dionice Izdavatelja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog Rješenja.

Klasa: UP/I-041-02/06-01/109
Urbroj: 326-321/07-11
Zagrebu, 18. siječnja 2007.

Predsjednik Uprave
**Ante Samodol**, v. r.

Rješenje, NN 11/2007-525
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)